Document ID: 32011R0362
Publication Date: 2011-04-13

Title and Content:
KOMISIJAS REGULA (ES) Nr. 362/2011
(2011. gada 13. aprīlis),
ar ko attiecībā uz vielu monepantelu groza pielikumu Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar 17. pantu,
ņemot vērā Eiropas Zāļu aģentūras atzinumu, ko formulējusi Veterināro zāļu komiteja,
tā kā:
(1)
To farmakoloģiski aktīvo vielu atlieku maksimāli pieļaujamais saturs (MRL), kas Savienībā paredzētas izmantošanai veterinārās zālēs produktīvajiem dzīvniekiem vai biocīdos produktos, ko izmanto lopkopībā, jānosaka saskaņā ar Regulu (EK) Nr. 470/2009.
(2)
Farmakoloģiski aktīvās vielas un to klasifikācija pēc to atlieku maksimāli pieļaujamā satura dzīvnieku izcelsmes produktos ir noteikta pielikumā Komisijas 2009. gada 22. decembra Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura (2).
(3)
Monepantels pašlaik ir iekļauts Regulas (ES) Nr. 37/2010 pielikuma 1. tabulā kā atļauta viela, un to piemēro aitām un kazām attiecībā uz muskuļiem, taukiem, aknām un nierēm, izņemot dzīvniekus, no kuriem iegūst pienu lietošanai pārtikā. Šai vielai attiecībā uz kazām noteiktais pagaidu maksimāli pieļaujamais atlieku saturs (turpmāk “MRL”) ir spēkā līdz 2011. gada 1. janvārim.
(4)
Eiropas Zāļu aģentūrai ir iesniegts pieteikums, lai ierakstā par monepantelu pagarinātu pagaidu MRL derīguma termiņu attiecībā uz kazām.
(5)
Veterināro zāļu komiteja ir ieteikusi pagarināt monepantela pagaidu MRL derīguma termiņu attiecībā uz kazām.
(6)
Tādēļ, lai pagarinātu vielas monepantela pagaidu MRL derīguma termiņu attiecībā uz kazām, jāgroza ieraksts par monepantelu Regulas (ES) Nr. 37/2010 pielikuma 1. tabulā. Minētajā tabulā noteiktajam monepantela pagaidu MRL attiecībā uz kazām jābūt spēkā līdz 2012. gada 1. janvārim.
(7)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 37/2010 pielikumu groza, kā noteikts šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 13. aprīlī

Classification:
Level 1 Categories: 100149
100147
100157
Level 2 Categories: 100195
100254
100215
100257
Level 3 Categories: 138
2479
1415
2737
2735
1268
All Categories: 1284
1596
2735
2737
2836
5734
6569